ORDE do 10 de decembro de 2010 pola que se determinan os servizos mínimos dirixidos a garantir os servizos esenciais durante a folga convocada na empresa Emersan Galicia, S.A. no centro de traballo Hospital Arquitecto Marcide de Ferrol, que se levará a efecto desde as 00.00 horas do 14 de decembro de 2010 con carácter indefinido.
CONSELLERÍA DE SANIDADE — III. OUTRAS DISPOSICIÓNS — 13/12/2010

O artigo 28º.2 da Constitución española recoñece o dereito á folga como dereito fundamental da persoa.
O exercicio deste dereito na Administración e nas empresas, entidades e institucións públicas ou privadas, que presten servizos públicos ou de recoñecida e inaprazable necesidade, está condicionado ao mantemento dos servizos esenciais fixados no artigo 2º do Decreto 155/1988, do 9 de xuño (DOG nº 116, do 20 de xuño), entre os cales se atopa a sanidade.
O exercicio público da prestación da asistencia sanitaria non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3º do citado decreto faculta os conselleiros competentes por razón dos servizos esenciais afectados para que, mediante orde e diante de cada situación de folga, decidan o mínimo de actividade necesaria para asegurar o mantemento de tales servizos, así como para determinar o persoal necesario para a súa prestación.
A folga foi convocada pola organización sindical CIG e afecta os traballadores da empresa Emersan Galicia, S.A., que realiza os servizos que ten concertados de asistencia e transporte sanitario para o Hospital Arquitecto Marcide na Área Sanitaria de Ferrol.
Con base no anterior, e despois da audiencia ao comité de folga e aos responsables das prestacións de transporte sanitario no ámbito da folga, a conselleira
DISPÓN:
Artigo 1º
A convocatoria de folga que afecta o persoal da empresa Emersan Galicia, S.A. do centro de traballo Hospital Arquitecto Marcide na Área Sanitaria de Ferrol, que terá lugar o día 14 de decembro de 2010, ás 00.00 horas con carácter indefinido, enténdese condicionada ao mantemento dos servizos mínimos que se establecen a seguir.
Os servizos mínimos que se fixan resultan totalmente imprescindibles para manter a necesaria cobertura asistencial respecto ao transporte sanitario a través da empresa afectada pola folga, coa finalidade de evitar que se produzan prexuízos graves para a saúde.
Os ditos mínimos responden á necesidade de compatibilizar o respecto ineludible ao exercicio do dereito á folga coa adecuada atención a enfermos que, baixo ningún concepto, poden quedar desasistidos polas características do servizo dispensado.
Os criterios reitores para a determinación do persoal necesario para o mantemento dos servizos esenciais na folga referida son os seguintes:
-O 100 % dos traslados para a hospitalización urxente desde o hospital a outros centros propios, concertados ou de referencia, para o que debe incluír inescusablemente os vehículos de soporte vital avanzado asignados a cada centro.
-O 100 % dos pacientes hospitalizados (incluída hospitalización a domicilio) para a realización de probas diagnósticas urxentes, os tratamentos que requiran unha continuidade ou periodicidade determinada na súa administración (diálise, oncolóxicos e hematolóxicos) e os de altas hospitalarias.
Artigo 2º
Con base nos criterios anteriores, no anexo desta orde recóllese o número de efectivos precisos para cubrir os servizos mínimos na xornada de folga.
A determinación concreta do persoal que debe cubrir os servizos mínimos será realizada pola dirección da empresa, mediante a designación nominal e individual do dito persoal.
A designación deberá ser publicada nos taboleiros de anuncios da empresa con antelación ao comezo da folga.
O persoal designado que desexe exercer o seu dereito de folga poderá instar a súa substitución por outro/a profesional da empresa que voluntariamente acepte o cambio de xeito expreso.
No expediente de determinación de servizos mínimos da empresa, que estará dispoñible para xeral coñecemento do persoal destinatario, deberá quedar constancia dos criterios e xustificación ponderados para determinar os ditos servizos.
Artigo 3º
Os paros e alteracións no traballo por parte do persoal necesario para o mantemento dos servizos mínimos determinados serán considerados ilegais para os efectos do establecido no artigo 16º.1 do Real decreto lei 17/1977, do 4 de marzo (BOE nº 58, do 9 de marzo).
Artigo 4º
O disposto nos artigos anteriores non significará ningún tipo de limitación dos dereitos que a normativa reguladora da folga recoñece ao persoal nesta situación, nin tampouco sobre a tramitación e efectos das peticións que a motiven.
Artigo 5º
Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías á poboación e usuarios do servizos sanitarios. Os altercados ou incidentes que se produzan serán obxecto de sanción con base nas normas vixentes.
Disposicion derradeira
A presente orde producirá efectos e entrará en vigor o mesmo día da súa publicación no Diario Oficial de Galicia.
Santiago de Compostela, 10 de decembro de 2010.
Pilar Farjas Abadía
Conselleira de Sanidade
Ver referencia pdf "23700D002P006.PDF"